ΓΡΑΠΤΗ ΕΡΩΤΗΣΗ E-3923/96 υποβολή: Graham Mather (PPE) προς την Επιτροπή (10 Iανουαρίου 1997)

Θέμα: Επισήμανση του φιστικέλαιου σε προϊόντα διατροφής

Κατά τον τελευταίο γύρο των συζητήσεων επί των τροπολογιών σχετικά με τον κανονισμό επισήμανσης των τροφίμων, 79-112, προτάθηκε η επισήμανση του φιστικέλαιου στις ετικέττες όλων των τροφίμων. Στο Ηνωμένο Βασίλειο 10 άτομα χάνουν τη ζωή τους ετησίως, κατά μέσον όρον, λόγω της κατανάλωσης ξηρών καρπών και ειδικότερα τροφίμων που περιέχουν φιστικέλαια ως συστατικό.

Οι τελικές τροπολογίες του κανονισμού επισήμανσης των τροφίμων δεν απαιτούν την επισήμανση του φιστικέλαιου, μολονότι ουσίες, όπως τα είδη της γλουτένης, περιέχονται σε αρκετά μεγάλες ποσότητες ώστε να ανιχνεύονται. Ο κανονισμός της Ε.Ε. επιτρέπει τα συστατικά που δεν περιέχονται σε ποσοστό άνω του 25% ενός προϊόντος, να εξαιρούνται από την απαίτηση επισήμανσης. Εντούτοις, μικρές δόσεις φιστικέλαιου μπορεί να αποδειχθούν θανατηφόρες ή βλαβερές σε κάποιο αλλεργικό άτομο.

Σκοπεύει η Επιτροπή να θεσπίσει νέους κανονισμούς για την επισήμανση του φυστικέλαιου; Εάν όντως σκοπεύει, πότε θα υποβληθεί η σχετική πρόταση; Εάν όχι, μπορεί να εξηγήσει γιατί δεν το θεωρεί απαραίτητο;

Απάντηση του κ. Bangemann εξ ονόματος της Επιτροπής (4 Φεβρουαρίου 1997)

Η Επιτροπή εξετάξει σοβαρά κατά πόσον είναι απαραίτητο να τροποποιηθούν οι κοινοτικοί κανόνες για την επισήμανση τροφίμων, προκειμένου να εξασφαλισθεί η ορθή ενημέρωση των καταναλωτών για την παρουσία σε τρόφιμα ενδεχόμενων αλλεργιογόνων όπως αραχίδας και αραχιδέλαιου.

Κατόπιν αιτήματος της Επιτροπής, το Σεπτέμβριο του 1995 η επιστημονική επιτροπή τροφίμων εκπόνησε έκθεση για την αλλεργία και την έλλειψη ανοχής σε τρόφιμα. Τα συμπεράσματα της ως άνω έκθεσης εξετάζονται μαζί με τα κράτη μέλη. Επιπλέον πραγματοποιείται διάλογος για την επισήμανση των αλλεργιογόνων ουσιών σε διεθνές επίπεδο στο πλαίσιο του κώδικα διατροφής (Codex alimentarius).

Βάσει των κείμενων κοινοτικών κανόνων επισήμανσης, όλα τα συστατικά που προστίθενται άμεσα σε κάποιο τρόφιμο πρέπει να αναφέρονται στον κατάλογο συστατικών, συμπεριλαμβανομένων εκείνων που συμμετέχουν με ποσοστό μικρότερο του 25% στη σύνθεση του προϊόντος. Η εξαίρεση στην οποία αναφέρεται το Αξιότιμο Μύλος του Κοινοβουλίου ισχύει αποκλειστικά και μόνο για τα σύνθετα συστατικά, τα οποία αποτελούνται από επιμέρους συστατικά. Σε ανάλογες περιπτώσεις δεν είναι υποχρεωτικό να αναφερθούν χωριστά όλα τα επιμέρους συστατικά εφόσον η συμμετοχή του σύνθετου συστατικού στο τελικό προϊόν δεν υπερβαίνει το 25%.

Επιπλέον, πρέπει να ληφθεί υπόψη το γεγονός ότι ακόμη και ελάχιστη ποσότητα αραχίδας ή αραχιδελαίου μπορεί να προκαλέσει σοβαρή αλλεργική αντίδραση σε άτομα που είναι ιδιαζόντως ευαίσθητα. Σε ορισμένες περιπτώσεις θεωρήθηκε ότι οξείες ή και μοιραίες αντιδράσεις σε αραχίδα ή σε αραχιδέλαιο προκλήθηκαν από την κατανάλωση τροφίμων που δεν περιείχαν αραχίδα ή αραχιδέλαιο αλλά στα οποια υπήρχαν κατάλοιπα από αυτά τα υλικά λόγω της αλλαγής της παραγωγής από ένα τρόφιμο σε άλλο.

Τέλος η Επιτροπή θα επιθυμούσε να επισημάνει ότι πολλές περιπτώσεις οξείας αλλεργικής αντίδρασης σε αραχίδα ή αραχιδέλαιο οφείλονται στην κατανάλωση νωπών τροφίμων σε εστιατόρια ή επιχειρήσεις έτοιμων ειδών διατροφής, που απροσδόκητα περιείχαν αραχίδα ή παράγωγα αυτής. Σύμφωνα με την αρχή της επικουρικότητας, η παροχή σχετικών πληροφοριών στους καταναλωτές από τις ως άνω επιχειρήσεις, εμπίπτει στις αρμοδιότητες των κρατών μελών.